IFEC แสงสว่างที่ขอบเมฆแฉทุกวัน ทันเกมหุ้น
วันที่ 25 มกราคม 2560 ซึ่งเป็นวันประชุมวิสามัญผู้ถือหุ้นตามที่กำหนด คือวันชี้ชะตาอนาคตของบริษัทและราคาหุ้นบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC อย่างแท้จริง
9 ม.ค. 2560

วันที่ 25 มกราคม 2560 ซึ่งเป็นวันประชุมวิสามัญผู้ถือหุ้นตามที่กำหนด คือวันชี้ชะตาอนาคตของบริษัทและราคาหุ้นบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC อย่างแท้จริง
เช่นเดียวกัน เป็นวันชี้ชะตากรรมของ นพ.วิชัย ถาวรวัฒนยงค์ ประธานกรรมการบริษัท IFEC โดยปริยายด้วย
เพียงแต่ ชะตากรรมของหมอวิชัยกับ IFEC นั้น ดูจะออกมาในรูป Win-Loss หรือไม่ก็ Loss-Loss เท่านั้น
เรื่องที่จะ Win-Win ดูจะเป็นไปไม่ได้เสียแล้ว…เมื่อมาถึงยามนี้
เหตุผลก็อย่างที่รู้กันว่า ความขัดแย้งในกลุ่มผู้ถือหุ้นใหญ่ กับผู้บริหาร และปัญหาการเงินที่สุมรุมเร้ามาเพราะการบริหารที่ล้มเหลวในสองเดือนมานี้ มีส่วนกัดกร่อนศรัทธาของนักลงทุนและผู้ถือหุ้นรายย่อยกว่า 30,000 รายอย่างรุนแรง
ราคาหุ้นที่ร่วงลงมาเกือบหลุด 3.60 บาทเมื่อวันศุกร์ที่ผ่านมา บอกความนัยได้มากเหลือเกิน
นับแต่ตั้งแต่การเปิดศึก “สงครามในที่ประชุมกรรมการและผู้บริหาร” หรือ Boardroom Battle ที่ทำให้นายสิทธิชัย พรทรัพย์อนันต์ ผู้มีส่วนปลุกปั้น IFEC ยุคที่ 2 จนโด่งดังเมื่อ 2 ปีก่อน กลายเป็นอดีตประธานเจ้าหน้าที่บริหารไป พร้อมกับเหลือหุ้นในมือต่ำกว่า 5% ดูเหมือนว่า IFEC จะมีแต่วิบากกรรม 2 เรื่องหลัก
-การสาดโคลนใส่ไคล้กันไปมาจนไม่มีใครรู้ว่าระหว่างหมอวิชัย กับ นายสิทธิชัย ใครคือพระเอก หรือ ผู้ร้าย
-ปัญหาความเสียหายด้านภาพลักษณ์ที่ร้ายแรง เพราะว่า ผิดนัดชำระหนี้ตั๋วบี/อี ระยะสั้น 2 สัญญา มูลค่ารวม 400 ล้านบาท
วิบากกรรมแรกนั้น เริ่มต้นโดยหมอวิชัยออกโรงทั้งโดยอ้อมและโดยตรงก่อน ด้วยข้อกล่าวหาว่า ปัญหา “หมักหมม” ที่นายสิทธิชัยทิ้งเอาไว้ มีหลายเรื่อง เช่น 1) การซื้อโรงแรมดาราเทวี เชียงใหม่ 3.5 พันล้านบาท มีการซ่อนเงื่อนยักย้ายหาประโยชน์เข้าพรรคพวกแบบ “มีนอกมีใน” เพราะที่ผ่านมา 1 ปีของการเทกโอเวอร์กิจการ กลับไม่มีใครสามารถเข้าไปตรวจสอบการบริหารภายในได้ เพราะเอกสารทุกอย่างอยู่ในมือนายสิทธิชัย 2) การลาออกจากบริษัทแม่ของนายสิทธิชัย แต่ยังนั่งเป็น “ไอ้เข้ขวางคลอง” ในบริษัทย่อยทำให้ไม่สามารถทำงานได้เต็มที่
ข้อกล่าวหาที่เกิดขึ้น เป็นความพยายามหลบเลี่ยงการพูดถึงปฏิบัติการ “ขายหุ้นทิ้งแข่งกัน” ระหว่างหมอวิชัย และนายสิทธิชัย ตลอดปี 2559
ข้อกล่าวหาแรกนี้ กลุ่มนายสิทธิชัย ออกมาตอบโต้เฉพาะประเด็นที่ “ถูกพาดพิง” ไม่ได้สร้างข้อกล่าวหาใหม่อะไรขึ้นแต่เรียกร้องให้มีการประชุมวิสามัญผู้ถือหุ้นขึ้นเพื่อพิจารณาแต่งตั้งกรรมการเพิ่มเติมและพิจารณาเรื่องอื่นๆ ที่เกี่ยวข้อง เพราะถือว่าการเรียกประชุมกรรมการฉุกเฉินและมีมติแต่งตั้งกรรมการบริษัทแทนกรรมการบริษัทที่ยื่นจดหมายลาออกจากการเป็นกรรมการจำนวน 3 ราย เพื่อเปลี่ยนแปลงรายชื่อกรรมการที่มีอำนาจในการลงนามผูกพันบริษัท หลังจากนายสิทธิชัยลาออกไปแล้วจาก IFEC ของหมอวิชัย เป็นไปโดยไม่ชอบด้วยกฎหมายและข้อบังคับบริษัท
ข้อเรียกร้องดังกล่าว เป็นผลให้เกิดการประชุมวิสามัญ ในวันที่ 25 มกราคมดังกล่าว
ส่วนวิบากกรรมหลัง การผิดนัดชำระตราสารหนี้ประเภทตั๋วแลกเงิน (B/E) มูลค่า 200 ล้านบาทครั้งแรก ถูกซ้ำเติมด้วยการผิดนัดครั้งที่สองในวันพฤหัสบดีที่ 5 มกราคาที่ที่ผานมาอีกคำรบหนึ่งในมูลค่าเท่ากัน
ในครั้งแรกนั้น IFEC โดยหมอวิชัย ชี้แจงกับตลาดฯว่า “การผิดนัด ตั๋วบี/อี  เกิดจากปัญหาทางเทคนิค เพราะ “หมุนเงินไม่ทัน”  …เนื่องจากมีความผิดพลาดในการประมาณการระยะเวลาของแหล่งเงินทุนที่จะได้มา ทำให้ไม่สามารถชำระหนี้ตามตั๋วแลกเงินดังกล่าวได้ ….จึงขอขยายระยะเวลาชำระหนี้ออกไป โดยจะคำนวณดอกเบี้ยจนถึงวันที่ชำระเงินครบทั้งจำนวน”
ครั้งที่สองนี้ หมอวิชัยก็ให้เหตุผลซ้ำเดิมอีกครั้ง
การทำผิดซ้ำโดยลืมไปว่า บริษัทจดทะเบียนมหาชน มีฐานะที่นักลงทุนทั่วไปในโลกชี้ว่ามันคือการ “ทำเหมืองทองของชื่อเสียง” (Reputation Mining) เมื่อใดก็ตามที่คำมั่นสัญญาถึงอนาคตถูกละเมิด (เสมือนเหมืองทองที่ว่างเปล่า) เมื่อนั้น วิกฤติศรัทธาจะตามมา และคนให้คำมั่นสัญญาจะต้องถูกลงโทษหนักสถานเดียว …ในข้อหา “เด็กเลี้ยงแกะ”
การเสียชื่อเสียงในการนัดชำระหนี้ …ไม่เรียกว่าการปิดเหมืองหน้าด้านๆ..จะให้เรียกเป็นอย่างอื่น…คงยาก
                การประชุมวิสามัญของ IFEC วันที่ 25 มกราคมนี้ ผู้ถือหุ้นของ IFEC มีทางเลือก 2 อย่างเท่านั้นคือ
1) ให้หมอวิขัย ลอยนวล นั่งบริหาร IFEC ต่อไป ส่วนอนาคต IFEC…ช่างหัวมัน
2) เอาหมอวิชัยออกจากทุกตำแหน่งของ IFEC (เพราะถือหุ้นต่ำกว่า 3% ในตอนนี้แล้ว) เพื่อให้โอกาสกรรมการและผู้บริหารชุดใหม่ เข้ามานั่งสะสางปัญหาและฟื้นกิจการเพื่ออนาคตบ้าง
มีแต่ 2 ทางเลือกนี้เท่านั้น …ที่ชี้ว่า IFEC จะเดินหน้าลงสู่ขุมนรก หรือลอยขึ้นสู่สวรรค์
ด้วยเสียงชี้ชะตาที่แท้จริง ด้วยความกล้าหาญ จากมติของผู้ถือหุ้นที่ “ติดดอย” กันทั่วหน้า 
“อิ อิ อิ”
 